মতপ্রকাশের স্বাধীনতা কেড়ে নেওয়ার নয়া ফরমান। উর্দু ভাষা-সাহিত্যকে আরও কোণঠাসা করার গেরুয়া ষড়যন্ত্র? প্রশ্ন তুললেন শামিম আহমেদ
প্রাচীন এক প্রবাদে আছে— যে দেশে লেখকেরা সরকারের পক্ষে লেখেন, সে দেশের ঘোর দুর্দিন ঘনিয়ে এসেছে।
‘আমি অমুকের পুত্র / কন্যা অমুক নিশ্চিত করছি যে, যে বই / পত্রিকা ‘ন্যাশনাল কাউন্সিল ফর প্রোমোশন অফ উর্দু ল্যাঙ্গুয়েজে’র আর্থিক সাহায্যে বেশি পরিমাণে বিক্রি হচ্ছে, সেই বই / পত্রিকায় এমন কোনও লেখা থাকবে না, যাতে সরকার অথবা দেশের স্বার্থে আঘাত লাগে। আমার লেখায় এমন কিছু নেই, যা দেশে বিভেদ সৃষ্টি করতে পারে’। 
কেন্দ্রীয় সরকারের কাছ থেকে এমন এক মুচলেকার বয়ান এসেছে উর্দু লেখকদের কাছে। এই স্বীকারোক্তি লিখে, দু’জন সাক্ষীকে দিয়ে সই করিয়ে তা পাঠাতে হবে কাউন্সিলের দফতরে। ‘ন্যাশনাল কাউন্সিল ফর প্রোমোশন অফ উর্দু ল্যাঙ্গুয়েজ’ (এনসিপিইউএল) চালনা করে কেন্দ্রীয় মানবসম্পদ উন্নয়ন মন্ত্রক। উর্দু ভাষার লেখকদের ফি বছর দু’জন সাক্ষীর সই সমেত এই মুচলেকা  আদতে পাঠাতে হবে স্মৃতি ইরানির পদতলে।
যদি কেউ শর্ত লঙ্ঘন করেন, তা হলে তাঁর বিরুদ্ধে সরকার যে আইনি পদক্ষেপ করবে, মুচলেকার বয়ানে এমন হুঁশিয়ারিও দেওয়া হয়েছে। এনসিপিইউএলের কর্তা ইরতেজা করিম সাফাই গেয়েছেন, “যদি কোনও লেখক সরকারের কাছ থেকে আর্থিক সাহায্য নেন, তা হলে তিনি যে সরকারের বিরুদ্ধে কিছু বলতে পারবেন না, সেটাই তো স্বাভাবিক। এনসিপিইউএল সরকারি সংস্থা। আমরা সরকারি কর্মচারী। অতএব, আমরা সরকারের স্বার্থই দেখব। 
আর এই মুচলেকার সিদ্ধান্তটা কেন্দ্রীয় মানবসম্পদ উন্নয়ন মন্ত্রকের নির্দেশেই।’’ 
করিম মাইনে করা কর্মচারী। তাঁর আর কী দোষ ! 

মসি আর অসি
উর্দু লেখকদের বড় অংশ স্বাভাবিক কারণেই মুচলেকার প্রতিবাদ করেছেন। টুঁটি টিপে লেখককে হত্যার চেষ্টা বলে মনে করছেন কেউ কেউ। কলকাতা বিশ্ববিদ্যালয়ের শিক্ষক তথা লেখক শাহনওয়াজ নবি এই মুচলেকার ফর্ম হাতে পেয়েছেন। সঙ্গে তাঁকে এ কথাও জানানো হয়েছে যে, তাঁর লেখা প্রবন্ধের সংকলন এনসিপিইউএল অনুমোদন করেছে। এখন প্রশ্ন, অনুমোদন যখন করা হল, তখন আবার মুচলেকা কেন? বোঝা কঠিন ! দু’জন সাক্ষী রেখে তাঁকে যে জানাতে হবে যে, তিনি সরকারের নীতির বিরুদ্ধে কিছু লিখছেন না, এটা নবির কাছে খুব অপমানজনক বলে মনে হয়েছে।  
এ তো মতপ্রকাশের স্বাধীনতার উপর লৌহমুদগর চালানো ! এমনিতেই উর্দু ভাষা ও সাহিত্য চর্চার অভাবে রীতিমতো রোগশয্যায়। তার উপর লেখক যদি আর্থিক সাহায্য না-পান, তবে এই ভাষা মৃত্যুর দরজায় পৌঁছতে বেশি সময় নেবে না। ঝাড়খণ্ডের বাসিন্দা আবরার মুজিব উর্দু পত্রিকার সম্পাদনা করেন। তিনি মনে করেন, সরকারের সমালোচনা করা লেখকের অন্যতম দায়িত্ব। তবে কি তাঁরা উর্দুতে লেখেন বলেই সরকারের এমন সিদ্ধান্ত? অন্য ভাষার লেখকদের তো এমন ফরমানের মুখে পড়তে হয়নি ! না কি সরকার ধরে নিয়েছে উর্দু লেখকেরা তাদের পক্ষে বিপজ্জনক? তাই কি মসির বিরুদ্ধে বিজেপি সরকার এই অসি তুলে নিয়েছে? এই ভাবনা সত্য হলে তা দেশের সংহতির পক্ষে বিপজ্জনক। 
দেশ এবং সরকার এক কথা নয়। সরকার যদি দেশের বিরুদ্ধে, জনগণের স্বার্থের বিরুদ্ধে কিছু করে বা বলে, তার সমালোচনা যদি লেখক-শিল্পী না-করেন, তবে আর কে করবেন ! 
ধর্মবিচার
উর্দু ভারতীয় ভাষা। শুধু তার বর্ণমালা ‘সেমেটিক’। অনেকটা আরবি বর্ণমালার মতো। পাকিস্তানের রাষ্ট্রভাষা উর্দু বলেই কি বিজেপি সরকার ভাবছে যে, ভারতীয় উর্দু লেখকদের কাছে আগে থেকে মুচলেকা নিয়ে রাখা ভাল? না কি সরকারের লক্ষ্য কাশ্মীরি কবি-সাহিত্যিকেরা?
কিন্তু ভারতের ছ’টি রাজ্যের অন্যতম সরকারি ভাষা উর্দু। এ ভাষা কেবল মুসলিমের; অতএব, তার পায়ে বেড়ি পরাতে হবে— স্মৃতি ইরানির এই উদ্ভট ভাবনাটাই দেশবিরোধী। মাননীয় মন্ত্রীর জেনে রাখা ভাল যে, মতপ্রকাশের স্বাধীনতা হাল-আমলের অধিকার নয়। বহু কাল আগেই এ অধিকার শাসকের কাছ থেকে আদায় করেছেন জনগণ। আমাদের দেশের বেদ-পুরাণ যদি পড়েন, তা হলে দেখবেন, সেখানেও মতপ্রকাশের অবাধ স্বাধীনতার কথা আছে। ঋগ্বেদের দশম মণ্ডলে নাস্তিক ঋষি কৌৎসের অভিমত সযত্নে লিপিবদ্ধ করা হয়েছে। ব্রহ্মবাদী শাসকেরা তাঁকে বা তাঁর মতকে কেটেকুটে সাফ করে দেননি। প্রাচীন গ্রিসেও একই ছবি দেখা যায়। যদিও, এ কথাও সত্য যে, আপন মতে অবিচল থাকার কারণেই সক্রেটিসকে প্রাণ দিতে হয়েছিল !